**Répcelak Város Önkormányzata Képviselő-testületének 3/2023. (II.24.) önkormányzati rendelete**

**a temetőről, a temető használatának rendjéről**

Répcelak Város Önkormányzatának Képviselő-testülete a temetőkről és a temetkezésről szóló 1999. évi XLIII. törvény 41. § (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva – a temetőkről és a temetkezésről szóló 1999. évi XLIII. tv. 40. § (5) bekezdésében biztosított véleményezési jogkörében eljáró fogyasztók területileg illetékes érdekképviseleti szervei véleményének kikérésével - a következőket rendeli el:

**1. Általános rendelkezések**

**1. §**

Répcelak Város Önkormányzata (a továbbiakban: önkormányzat) tulajdonában és üzemeltetésében álló, Répcelak, 052 hrsz-ú köztemető (a továbbiakban: temető) fenntartásával gondoskodik a tisztességes és méltó temetés, valamint a halottak nyughelye előtti tiszteletadás mindenkit megillető jogának biztosításáról.

**2. §**

(1) A temető üzemeltetését és fenntartását az Önkormányzat temetőgondnok, a Répcelaki Városüzemeltetési és Szolgáltató Nonprofit Kft. és a Répcelaki Közös Önkormányzati Hivatal közreműködésével látja el.

(2) A temetőben az elhelyezett sírok, síremlékek, tárgyak tekintetében őrzési, illetve kártérítési felelősség az önkormányzatot nem terheli.

**2. A temető rendeltetésszerű használatához szükséges egyéb helyi tárgyi és infrastrukturális feltételek**

**3. §**

A temető rendeltetésszerű használatához az önkormányzat biztosítja:

*a)* a temetőhöz vezető utat

*b)* gépkocsi parkolásra a várakozóhelyet,

*c)* a temető bekerítését,

*d)* a temetőben keletkezett hulladék rendszeres gyűjtését, elhelyezését és kezelését,

*e)* vízvételi helyet,

*f)* illemhelyet,

*g)* külső ravatalozásra is alkalmas és akadálymentesen megközelíthető ravatalozót, a temetőbe, illetve a ravatalozóba kiszállított holttest hűtését halott hűtő berendezésben.

**3. A temető, ravatalozó használatának és igénybevételének szabályai**

**4. §**

(1) A temetők nyitvatartási ideje:

*a)* május 1. és szeptember 30. közötti időszakban 600-2100 óráig

*b)* október 1. és április 30. közötti időszakban 700-1800 óráig,

*c)* október 30. és november 2. közötti időszakban 600-2100 óráig

(2) A temetőből a nyitvatartási idő letelte után külön felszólítás nélkül el kell távozni.

(3) A nyitvatartást, a temető házirendjét a temető bejáratánál elhelyezett hirdetőtáblán ki kell függeszteni.

(4) A temetési szertartások zavartalan lebonyolítása érdekében az üzemeltető a szertartások időpontjától és a ravatalozó használatáról nyilvántartást vezet, továbbá a házirendben szabályozhatja, a kegyeleti szempontok betartásával a szertartások időpontját, rendjét.

(5) A temető területére állatot bevinni- a vakvezető kutya kivételével- tilos.

**5. §**

(1) Az üzemeltető gondoskodik

*a)* a temető tisztán tartásáról,

*b)* a parki és zöldfelületi rendszer gondozásáról a temető sétányainak sarabolásáról,

*c)* a sírokról lekerülő hulladékok elszállításáról és a szeméttárolók szükség szerinti ürítéséről,

*d)* a ravatalozó és környékének rendben tartásáról,

*e)* a temető rendjének, felügyeletének biztosításáról,

*f)* a sétányokon történő hóeltakarításáról,

*g)* évi egyszeri alkalommal a sétányok kavicsozásához a szükséges anyagok beszerzéséről, kihelyezéséről,

*h)* a temetőben lévő víznyerő helyek szükség szerinti javításáról.

(2) A sírokról lekerülő hulladékot csak az erre a célra kijelölt helyeken szabad elhelyezni.

(3) A temetőben elhelyezett tárgyak, sírok, síremlékek megrongálásáért, esetleges eltulajdonításáért az üzemeltető felelősséggel nem tartozik.

**6. §**

(1) Az üzemeltető hozzájárulása szükséges építőanyagoknak a temetőbe való beszállításához, építési vagy bontási munkák végzéséhez.

(2) Személy és tehergépkocsival és más járművel a temető területére csak üzemeltető külön engedélyével szabad behajtani.

(3) Tilos:

*a)* A sírok, síremlékek és egyéb kegyeleti tárgyak beszennyezése, jogosulatlan áthelyezése vagy eltávolítása.

*b)* A temető területén minden olyan magatartás tanúsítása, amely a temetőt látogató közönség kegyeleti érzését sérti.

*c)* A temetőben virágot, vagy bármi más tárgyat árusítani.

*d)* A sírhelyek, sírboltok, urnakripták bekerítése, kivételt képez a rendelet hatályba lépését megelőzően létesített kerítések karbantartása.

*e)* 14 éven aluli személyeknek kísérő nélkül a temetőben tartózkodni.

*f)* Engedély vagy hozzájárulás köteles munkát e nélkül vagy ettől eltérően végezni.

*g)* Sírbolt táblának ki nem jelölt táblában sírboltot létesíteni.

**4. A temetési hely gazdálkodás szabályai**

**7. §**

(1) A temető sírhelytáblára (tábla) került felosztásra a magyar abc nagy betűivel jelölten. A tábla beosztást az 1. melléklet tartalmazza.

(2) A táblákat arab számokkal ellátott sorokra, a sorokat pedig sorszámozott sírhelyekre kell felosztani.

(3) A sírhelyeket a betemetés alatt álló táblákban folytatólagos sorrendben kell felhasználni.

(4) A sírok egységes képének kialakítása érdekében a fejfákat a sír északi oldalán kell elhelyezni.

(5) Az elhunyt hozzátartozójának a sírhely kiválasztás, illetve megjelölés céljából az üzemeltetőnél személyesen vagy megbízott útján kell megjelenni.

(6) A megváltási idő letelte után a temetkezési helyek – külön tiltó rendelkezés hiányában - ismét megválthatók.

(7) A temetkezési helyek használatának jogát magánszemélyek között átruházni nem szabad, de a sírhelyet újra megváltó hozzátartozó használati jogot szerez.

(8) Abban az esetben, ha a megváltási idő letelte után 3 éven belül a temetkezési helyet nem váltják meg, az üzemeltető megtérítési igény nélkül azt újból felhasználhatja.

(9) A Képviselő-testület a G táblában kőtárt létesít.

**8. §**

(1) Élők számára előre sírhelyet megváltani abban az esetben lehet, ha a megváltásért felelős vállalja, hogy a terület rendbetételéről folyamatosan gondoskodik.

(2) Élők számára urnafülkét előre megváltani tilos.

**9. §**

Sírbolt az A táblában kijelölt helyen, az üzemeltető jóváhagyásával, továbbá jogszabályban meghatározott esetben engedély csatolásával létesíthető. Az építési munkák megkezdése előtt a kivitelező megjelölését be kell jelenteni.

**10. §**

(1) A Képviselő-testület, díszsírhelyet adományozhat azon elhunyt személyek részére, akik az ország, a megye, a város érdekében hosszú időn át kimagasló gazdasági, tudományos, művészeti, vagy társadalmi tevékenységet fejtettek ki.

(2) A díszsírhelyek az F táblában létesíthetők.

(3) Díszsírhely, élő személy részére nem adományozható.

(4) A díszsírhely adományozásáról az elhunyt legközelebbi hozzátartozóját és a temető üzemeltetőjét írásban kell értesíteni.

(5) A díszsírhely használati ideje a temető fennállásáig tart és díjtalan.

(6) Kérelemre – sírnyitás és rátemetés szabályainak megtartásával – az elhunyt özvegye is eltemethető a díszsírhelyre.

(7) Rátemetésnél a felmerülő költségeket meg kell téríteni.

(8) A díszsírhelyek gondozásáról és ápolásáról az elhunyt hozzátartozói, ezek hiányában az önkormányzat megbízására és költségére az üzemeltető köteles gondoskodni.

(9) Védett sírok díszsírhelynek tekintendők.

(10) A Képviselő-testület díszsírhelynek minősíti a következő sírokat:

*a)* Ajkay család

*b)* Ajkay József

*c)* Barthodeiszky István és Pál

*d)* Stauffer család

**11. §**

A temetési helyekről az önkormányzat nyilvántartást vezet.

**5. A sírhely méretezése, sírjelek alkalmazása, a kegyeleti tárgyak, növényzet elhelyezése, a sírgondozás szabályai**

**12. §**

(1) A sírhelyek méreteit a 2. melléklet tartalmazza.

(2) A kettes sírhely két nagy koporsó egymás melletti elhelyezésére szolgál. Rátemetés mélyített sírhelyben történhet.

(3) Felnőtt sírhelybe 6 darab, gyermek sírhelybe 2 darab urna is elhelyezhető. Ebben az esetben a sírhelyre vonatkozó szabályok érvényesek.

**13. §**

(1) A temetőkben mindenki a hely csendjének, a kegyeletnek megfelelő magatartást köteles tanúsítani.

(2) A temetőben a temetési helyek gondozásáról, gyomtalanításáról, a sírhely állagának megóvásáról, karbantartásáról, helyreállításáról a temetési hely felett rendelkező személy köteles gondoskodni.

(3) A sírjeleket, kegyeleti tárgyakat a sírhelyen úgy kell elhelyezni, hogy azok a sírhely határán túl ne terjedjenek, a szomszédos sírhelyek látogatóit ne zavarják.

(4) A temetési helyen olyan növény ültethető, amelynek fejlődése során a gyökérzete a szomszédos temetési helyek és a sírhelysorok közötti utak vagy más temetői létesítmény (különösen a kerítés, ravatalozó épülete, vízvezeték) állapotát, állagát nem veszélyezteti, és növekedése során a temetési hely alapterületét nem haladja meg.

(5) A temetőben a hulladékot az e célra kijelölt hulladékgyűjtő konténerben lehet elhelyezni, egyéb zöld hulladék, háztartási hulladék, építési törmelék lerakása szigorúan tilos.

(6) A temetőkben a kegyeleti tárgyakat, sírokra ültetett fákat és növényeket, valamint a sírok díszítésére szolgáló anyagokat beszennyezni tilos.

(7) A sírhelyek gondozása során keletkező hulladék a sírhelyek között nem tárolható.

(8) A sírok és az urnasírok kerítéssel nem határolhatók körül.

**6. A temetési szolgáltatás és a temetőben végzett egyéb vállalkozói tevékenységek ellátásának temetői rendje**

**14. §**

(1) A temetőben a temetkezési szolgáltatásról a megfelelő engedéllyel rendelkező temetkezési szolgáltatók az e rendeletben, valamint mellékleteiben foglalt előírások szerint gondoskodnak.

(2) A temetkezési szolgáltatást végző, a tevékenységének a településen történő megkezdésekor köteles a temető üzemeltetőjét e tényről írásban tájékoztatni. Az üzemeltető köteles a tájékoztatás tudomásulvételével egyidejűleg e rendelet, valamint mellékletei egy példányát a temetkezési szolgáltatást végzőnek megküldeni.

(3) A temetkezési szolgáltatást végző, a szertartást követően azonnal köteles a ravatalozóból az általa bevitt tárgyakat eltávolítani

**15. §**

(1) A temetőben munkát végezni az e rendeletben foglaltak szerint lehet.

(2) A munkát végző vállalkozó, temetési szolgáltatást végző felel az általa okozott károkért, balesetekért.

(3) A temetkezési helyek jogosultjai gondoskodhatnak a sírok dísznövény ültetéséről, ápolásáról, öntözéséről.

(4) Az üzemeltető előzetes hozzájárulása szükséges:

*a)* fás szárú növény ültetéséhez,

*b)* síremlék állításhoz, sírkeret fedett sírkeret (álkripta) készítéséhez, urnakripta létesítéséhez, valamint ezeken maradandó anyagú (szobor, felírat) elhelyezéséhez, megváltoztatásához,

*c)* a sír mellett pad felállításához.

(5) Az építési, bontási, helyreállítási, beszállítási munkák megkezdését az üzemeltetőnek írásban be kell jelenteni. Az üzemeltető a bejelentésről nyilvántartást köteles vezetni, amely tartalmazza a folyószámot, a bejelentés és a munka megkezdésének időpontját, a munka helyét, (parcella, sor, sírhely) megnevezését, elvégzésének munkanapban meghatározott idejét, valamint az építtető és a kivitelező nevét, címét. Sírbolt építés esetén a jogerős építési engedély számát.

(6) Síremlék felújítása esetén, ha az nem a helyszínen történik, a temetőből történő elszállításhoz az üzemeltető hozzájárulása szükséges, melyet a tényleges elszállításkor a temetőgondnok ellenjegyez.

**7. A kegyeleti közszolgáltatások feltételei, a temetési hely megváltásának és újra megváltásának díja, a temetőfenntartási hozzájárulás díja, illetve a létesítmények és az önkormányzat által biztosított szolgáltatások igénybevételének díja**

**16. §**

(1) Az egyes temetési helyekért az elhunyt hozzátartozójának, illetve az eltemetésre kötelezettnek díjat kell fizetnie. A díj mértékét a 3. melléklet tartalmazza.

(2) A sírhelyek egyszeri megváltási időtartama:

*a)* sírbolt esetében 60 év

*b)* sírhely (egyes, kettes, hármas és gyermek) 25 év

*c)* urnakripta 20 év

*d)* urnasír 15 év

*e)* urnafülke 15 év

*f)* előre gyártott beton urnasírhely 20 év

**17. §**

A temetkezési szolgáltatást végző a temetkezési tevékenység során használt létesítményért fizetendő igénybevételi díjat a 4. melléklet szerint köteles megfizetni.

**8. Záró rendelkezések**

**18. §**

Hatályát veszti a temetőről és a temetkezés rendjéről szóló 14/2000. (IX. 14.) önkormányzati rendelet.

**19. §**

Ez a rendelet 2023. március 1-jén lép hatályba.

Répcelak, 2023. február 23.

Szabó József dr. Kiss Julianna

 polgármester jegyző

Záradék:

A rendelet kihirdetve: Répcelak, 2023. február 24-án.

dr. Kiss Julianna sk.

 jegyző

*1. melléklet a 3/2023. (II.24.) önkormányzati rendelethez*

**A temetői sírhelytáblák felosztása**

1. Sírhelytáblák felosztása



2. A Tábla – hagyományos temetésre és sírbolt létesítésére kijelölt

3. B, C, D Tábla – hagyományos temetésre kijelölt

4. E Tábla – urna fülke létesítésére kijelölt

5. F Tábla – urnasírhely és díszsírhely létesítésére kijelölt tábla G Tábla – Kőtár és hamvak szétszórására kijelölt tábla

*2. melléklet a 3/2023.(II.24.) önkormányzati rendelethez*

**Sírhelyek méretei (cm)**

|  |  |  |  |  |  |
| --- | --- | --- | --- | --- | --- |
|  | **A** | **B** | **C** | **D** | **E** |
| **1** | Sírhely | Hossza | Szélessége | Mélysége | Sírhelyek távolsága egymástól |
| **2** | Egyes sírhely | 210 | 90 | 200 | 50 |
| **3** | Kettes sírhely | 210 | 180 | 200 | 50 |
| **4** | Hármas sírhely | 210 | 270 | 200 | 50 |
| **5** | Gyermek sírhely | 130 | 60 | 200 | 50 |
| **6** | Mélyített sírhely |  |  | 230 |  |
| **7** | Sírbolt |
| **8** | Kettes sírbolt | 260 | 150 | 170 | 60 |
| **9** | Négyes Sírbolt | 260 | 250 | 170 | 60 |
| **10** | Urnakripta mérete | 60 | 60 | 60 |  |
| **11** | Kolumbárium fülke mérete | 30 | 30 | 30 |  |
| **12** | Urnafülke | 34 | 46 |  |  |
| **13** | Előre gyártott beton urnasírhely | 80 | 80 |  | 60 |

*3. melléklet a 3/2023. (II.24.) önkormányzati rendelethez*

**Temetkezési helyek megváltási és újra megváltási díjai forintban (Bruttó árak)**

|  |  |  |  |  |
| --- | --- | --- | --- | --- |
|  | **A** | **B** | **C** | **D** |
| **1** |  | **Megváltási díj** | **Újra megváltási díj** | **Időtartam** |
| **2** | Felnőtt I-es sírhely | 635 | 635 | 25 év |
| **3** | Felnőtt II-es sírhely | 1.270 | 1.270 | 25 év |
| **4** | Gyermek sírhely | 0 | 0 | 25 év |
| **5** | Rátemetés a sírhely díj | 50 % | 50% | 25 év |
| **6** | Urnakripta hely | 1.270 | 1.270 | 20 év |
| **7** | Urnasírhely | 1.270 | 1.270 | 15 év |
| **8** | Gránitlappal ellátott urnafülke | 31.750 | 31.750 | 15 év |
| **9** | Előre gyártott beton urnasírhely | 100.000 | 50.000 | 20 év |
| **10** | Kripta hely (sírbolt) |
| **11** | II-es kripta hely | 6.350 | 6.350 | 60 év |
| **12** | IV-es kripta hely | 12.700 | 12.700 | 60 év |
| **13** | VI-os kripta hely | 19.050 | 19.050 | 60 év |

*4. melléklet a 3/2023.(II.24.) önkormányzati rendelethez*

**Ravatalozó használatának díja**

1. A ravatalozó, a hűtők takarítási és fertőtlenítési díja: **5.000,- forint/alkalom**

2. Hétköznap 16:00 és 7:30 között, hétvégén és ünnepnapokon a ravatalozó használatának ügyeleti díja: **5.000,- forint/alkalom**

3. **Mentes a díjfizetés alól az a temetkezési vállalkozó, aki**

a) a ravatalozóban kihelyezett nyilvántartó füzetet folyamatosan és pontosan vezeti,

b) a ravatalozó, a hűtők takarítási és fertőtlenítési feladatait minden temetést követően elvégzi,

c) a ravatalozó használata során keletkezett kár helyreállítását, az eszközök javítását/pótlását elvégzi.

4. A hűtő használati díja: 2.000,- forint /24 óra

5. Mentesül a használati díj fizetés alól a temetkezési vállalkozó, ha az elhunyt eltemetése a Répcelaki temetőbe történik.